หุ้นสุดถูกราคาต่ำสิบพี/อีต่ำ-ฟรีโฟลต์สูง!
“ข่าวหุ้นธุรกิจ” เห็นว่าช่วงนี้ตลาดหุ้นไทยไม่มีการฟื้นตัวที่ชัดเจน ซึ่งถือเป็นปัญหาหนักของนักลงทุนรายย่อยที่อยากเลือกหุ้นเก็งกำไร ดังนั้นเป้าหมายหลักจะขอหันไปเสนอในตัวหุ้นที่มีราคาต่ำกว่า 10 บาท เพราะถือว่าราคาถูกแถมซื้อง่ายขายคล่องอีกด้วย
1 พ.ย. 2558

“ข่าวหุ้นธุรกิจ” เห็นว่าช่วงนี้ตลาดหุ้นไทยไม่มีการฟื้นตัวที่ชัดเจน ซึ่งถือเป็นปัญหาหนักของนักลงทุนรายย่อยที่อยากเลือกหุ้นเก็งกำไร ดังนั้นเป้าหมายหลักจะขอหันไปเสนอในตัวหุ้นที่มีราคาต่ำกว่า 10 บาท เพราะถือว่าราคาถูกแถมซื้อง่ายขายคล่องอีกด้วย
นอกจากนี้ ยังมีการร่อนตะแกรงคัดหุ้นที่ราคาหุ้นปิดต่อกำไรสุทธิ (P/E) ต่ำ ซึ่งโอกาสในอนาคตอาจได้ผลตอบแทนที่จะสูงกว่าปกติ แถมเสน่ห์ของหุ้นดังกล่าวยังมีการกระจายของผู้ถือหุ้นรายย่อย (Free Float) มากกว่า 30% ย่อมแสดงให้เห็นว่าหุ้นยังมีสตอรี่ “ซื้อง่ายขายคล่อง” จากการที่บริษัทยังมีสภาพคล่องมากพอสมควร
ผลลัพธ์ดังกล่าว พบว่า มีบริษัทจดทะเบียน (บจ.) ที่มีคุณสมบัติดังกล่าวมาแนะนำ 10 ตัว พร้อมราคาหุ้นยังมีอัพไซด์พอสมควร ได้แก่ SIRI, SYNTEC, ASP, JAS, BLAND, MFEC, AP, QH, TKS และ LH
 
บริษัท แสนสิริ จำกัด (มหาชน) หรือ SIRI ราคาหุ้นปิดวันที่ 29 ต.ค. 58 อยู่ที่ 1.70 บาท มีค่า P/E อยู่ที่ 7.13 เท่า พร้อมกับมี Free Float มากถึง 85.79% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.ดีบีเอส วิคเคอร์ส ยังแนะนำ “ซื้อ” ราคาเป้าหมาย 1.95 บาทต่อหุ้น ด้านยอดขายรอโอน (Backlog) ที่ต่ำกว่า 3 ล้านบาท เป็น 35% หรือ 11.6 พันล้านบาท จากมาตรการจะผลักดันให้การโอนทำได้ง่ายขึ้น ราคาพื้นฐานประเมินด้วย P/E ปี 58 ที่ 9.5 เท่า มี upside อีก 13%
บริษัท ซินเท็ค คอนสตรัคชั่น จำกัด (มหาชน) หรือ SYNTEC ราคาหุ้นปิดวันที่ 29 ต.ค. 58 อยู่ที่ 2.96 บาท มีค่า P/E อยู่ที่ 10.80 เท่า พร้อมกับมี Free Float มากถึง 74.41% นอกจากนี้ราคาหุ้นยังมีอัพไซด์ซึ่งนักวิเคราะห์ บล.กรุงศรี มองว่า SYNTEC โดดเด่นที่สุดของผู้รับเหมาขนาดกลาง มี Market Share 50% หรือใหญ่เป็นอันดับหนึ่งของงานก่อสร้างอาคารสูงและคอนโดมิเนียม อีกทั้งยังมี Upside จากการใช้ Tax Saving ที่มีอยู่กว่า 500 ล้านบาท ซึ่งจะช่วยประหยัดภาษีและผลักดันให้กำไรสุทธิในปีนี้และปี 2559 ออกมาสูงกว่าที่คาดไว้ แนะนำ “ซื้อ” โดยประเมินมูลค่าเหมาะสม P/E ที่ 12 เท่า คาดการณ์ EPS ปี 2559 ที่ 0.30 บาท จะได้ราคาเหมาะสมที่ 3.60 บาท
บริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP ราคาหุ้นปิดวันที่ 29 ต.ค. 58 อยู่ที่ 3.70 บาท มีค่า P/E อยู่ที่ 9.48 เท่า พร้อมกับมี Free Float มากถึง 73.72% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.ฟิลลิป มองว่า ASP เป็นบริษัทหลักทรัพย์ที่มีจุดเด่นในการกระจายรายได้ไม่เน้นพึ่งพารายได้จากค่านายหน้ามากเท่ากับบริษัทหลักทรัพย์อื่น นอกจากนี้ ยังเป็นหุ้นที่ให้ผลตอบแทนเงินปันผลสูง และปรับเพิ่มคำแนะนำเป็น “ซื้อ” จากเดิมแนะนำ “ถือ” ยังคงราคาพื้นฐาน 4.24 บาท
บริษัทจัสมิน อินเตอร์เนชั่นแนล จำกัด (มหาชน) หรือ JAS ราคาหุ้นปิดวันที่ 29 ต.ค. 58 อยู่ที่ 5.60 บาท มีค่า P/E อยู่ที่ 2.95 เท่า พร้อมกับมี Free Float มากถึง 71.59% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.ทรีนีตี้ มองว่าถึงแม้ JAS จะไม่ชนะการประมูลครั้งนี้ แต่ด้วยธุรกิจ Internet ที่เป็น Cash Cow ให้กับบริษัท และด้วยเงินที่พร้อมสำหรับการประมูลอยู่ในมือ บริษัทน่าจะจ่ายปันผลเพิ่มขึ้นได้ และค่อยมองหาธุรกิจเพื่อต่อยอดจากธุรกิจปัจจุบัน แนะนำ “ซื้อ” ยังคงให้ราคาเป้าหมายที่ 6.92 บาท
บริษัท บางกอกแลนด์ จำกัด (มหาชน) หรือ BLAND ราคาหุ้นปิดวันที่ 29 ต.ค. 58 อยู่ที่ 1.56 บาท มีค่า P/E อยู่ที่ 8.19 เท่า พร้อมกับมี Free Float มากถึง 69.82% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.ฟิลลิป มองว่าแนวโน้มกำไรปกติไม่ค่อยเติบโต แต่บริษัทยังถือสินทรัพย์ที่มีศักยภาพ ซึ่งน่าจะสร้างกำไรจากการขายในอนาคต ราคาหุ้นล่าสุดซื้อขายต่ำกว่า BV กว่า 33% คงปรับเป็น “ซื้อ” ราคาพื้นฐาน 1.87 บาท
บริษัท เอ็ม เอฟ อี ซี จำกัด (มหาชน) หรือ MFEC ราคาหุ้นปิดวันที่ 29 ต.ค. 58 อยู่ที่ 5.90 บาท มีค่า P/E อยู่ที่ 13.76 เท่า พร้อมกับมี Free Float มากถึง 66.01% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.โนมูระ พัฒนสิน มองว่าแนวโน้มกำไรสุทธิครึ่งปีหลัง 58 จะฟื้นตัวดีขึ้นจากครึ่งปีแรก 58 ตามการรับรู้รายได้จาก Backlog และมี GPM ดีขึ้นตามสัดส่วนรายได้จากงาน Manage service สูงกว่าครึ่งปีแรก 58 ตามประมาณการปีนี้ อีกทั้งคาดว่าไตรมาส 4 ปี 58 จะเป็นไตรมาสที่ดีสุด ส่วนปี 59 คาดกำไรสุทธิเติบโต 15% ตามการเติบโตของรายได้ส่งมอบงานและคุมค่าใช้จ่าย ขณะที่ Catalyst บวกระยะกลาง-ยาวจะมาจากการได้งานใหม่ๆ ต่อยอดมูลค่า Backlog แนะนำ “ซื้อ” ราคาเป้าหมาย 7.00 บาทต่อหุ้น
บริษัท เอพี (ไทยแลนด์) จำกัด (มหาชน) หรือ AP ราคาหุ้นปิดวันที่ 29 ต.ค. 58 อยู่ที่ 6.15 บาท มีค่า P/E อยู่ที่ 6.80 เท่า พร้อมกับมี Free Float มากถึง 63.97% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.ธนชาต มองว่า AP ซื้อขายที่ระดับ P/E ที่ต่ำสุดของกลุ่มและ PBV ที่ 1.0 เท่า ซึ่งเชื่อสมควรที่ราคาหุ้นจะได้รับการ re-rating จากการมียอด presales ที่โดดเด่น น่าจะทำให้ปีนี้มียอดสูงสุดเป็นประวัติการณ์ และคาดว่าจะมี EPS เติบโตมากกว่ากลุ่มฯ ในปี 2559-2560 ผลักดันโดยส่วนแบ่งกำไรจากบริษัทร่วมทุน คงคำแนะนำ “ซื้อ” ราคาเป้าหมาย 8.00 บาท
บริษัท ควอลิตี้เฮ้าส์ จำกัด (มหาชน) หรือQH ราคาหุ้นปิดวันที่ 29 ต.ค. 58 อยู่ที่ 2.52 บาท มีค่า P/E อยู่ที่ 9.22 เท่า พร้อมกับมี Free Float มากถึง 63.11% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.เอเซีย พลัส มองว่าแนวโน้มไตรมาส 4 ปี 58 จะพีคของปีจากโครงการคอนโดฯ ขนาดใหญ่ Q Asoke มูลค่า 3.5 พันล้านบาท ขายได้แล้ว 93% และจะเริ่มทยอยโอนฯ ปลายเดือนพ.ย.นี้ เบื้องต้นคาดรับรู้ยอดโอนฯ 1.5 พันล้านบาท
นอกจากนี้ แรงหนุนจากมาตรการกระตุ้นอสังหาฯ ของภาครัฐที่ลดค่าธรรมเนียมการโอนฯ และจดจำนองเหลือ 0.01% เป็นเวลา 6 เดือน จะช่วยเร่งระบายสต๊อกสินค้าที่สร้างเสร็จพร้อมขายของทั้งแนวราบและคอนโดฯ รวม 9 พันล้านบาท ให้เปลี่ยนเป็นยอดขายและยอดโอนฯ เพิ่มมากขึ้นในไตรมาส 4 ปี 58-ไตรมาส 1 ปี 59 แนะนำ “ซื้อ” ราคาเป้าหมาย 3.12 บาทต่อหุ้น
บริษัท ที.เค.เอส. เทคโนโลยี จำกัด (มหาชน) หรือ TKS ราคาหุ้นปิดวันที่ 29 ต.ค. 58 อยู่ที่ 2.52 บาท มีค่า P/E อยู่ที่ 12.23 เท่า พร้อมกับมี Free Float มากถึง 58.40% นอกจากนี้ ราคาหุ้นยังมีอัพไซด์ซึ่งนักวิเคราะห์ บล.เออีซี จะปรับลดประมาณการผลประกอบการลง แต่หากมองข้ามไปในช่วง 2 ปีข้างหน้า (ปี 2559-2560) ที่คาดมีอัตราเติบโตของกำไรสุทธิสูงเฉลี่ยปีละ 16.2% และยังมี Upside 29.3% จากมูลค่าพื้นฐานใหม่ปี 2559 ที่ 10.8 บาท (อิง PER 12 เท่า ซึ่งเป็น PER Average ของ TKS) อีกทั้งคาดให้อัตราเงินปันผลตอบแทนปีละ 6.4% จึงยังคงแนะนำ “ซื้อ”
บริษัทแลนด์แอนด์เฮ้าส์ จำกัด (มหาชน) หรือ LH ราคาหุ้นปิดวันที่ 29 ต.ค. 58 อยู่ที่ 8.50 บาท มีค่า P/E อยู่ที่ 12.29 เท่า พร้อมกับมี Free Float มากถึง 53.13% นอกจากนี้ราคาหุ้นยังมีอัพไซด์ซึ่งนักวิเคราะห์ บล.บัวหลวง มองว่าผลประกอบการน่าจะกลับมาน่าสนใจในไตรมาส 4 ปี 58 ผนวกกับอัพไซด์การขายโรงแรม Terminal 21 ช่วงปลายปีนี้ ทั้งนี้ แนวโน้มการเติบโตของผลประกอบการระยะยาวในปี 2559 มีชัดเจนโดยคาดกำไรหลักปี 2559 เติบโตที่ 17%
ทั้งนี้ มีการปรับเป้าหมายการลงทุนไปสิ้นปี 2559 (คิดจากวิธี SOTP) ที่ 9.80 บาท (PER ของธุรกิจที่อยู่อาศัยที่ 16 เท่าและมูลค่าการลงทุนตามมูลค่าตลาดที่ 3 บาทต่อหุ้น) ปัจจุบัน LH ซื้อขายกันอยู่ที่ค่า PER ปี 2559 ที่ 13.6 เท่า ต่ำกว่าค่าเฉลี่ยปี 2549-2557 อยู่ 12% สำหรับนักลงทุนระยาว นี่ถือเป็นโอกาสที่ดีต่อการเข้าซื้อหุ้นสะสมช่วงที่ราคาต่ำลงในระยะสั้น แนะนำ “ซื้อ”
ข้อมูลข้างต้นเป็นการสำรวจกลุ่มหุ้นที่ราคาต่ำกว่า 10 บาท ประกอบกับค่า P/E ต่ำ และ Free Float สูง พร้อมกับหุ้นมีอัพไซด์ เพื่อเป็นตัวเลือกต่อการลงทุนในอนาคต
…
 